C 121/6
LV
Eiropas Savienības Oficiālais Vēstnesis
16.3.2022.
CITI TIESĪBU AKTI
EIROPAS KOMISIJA Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu (2022/C 121/05)
Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.
PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU
“Côtes de Provence” PDO-FR-A0392-AM04 Paziņojuma datums: 2022. gada 7. janvārī.
APSTIPRINĀTĀ GROZĪJUMA APRAKSTS UN PAMATOJUMS 1.
Noteiktais zemesgabalu apgabals attiecībā uz papildu ģeogrāfisko nosaukumu Sainte-Victoire Specifikācijas I nodaļas IV iedaļas 2. punktā “Noteiktais zemesgabalu apgabals” ir precizēts datums, kurā kompetentā iestāde apstiprinājusi noteikto zemesgabalu apgabalu attiecībā uz papildu ģeogrāfisko nosaukumu Sainte-Victoire.
Vīnus iegūst no vīnogām, ko ievāc zemesgabalos, kas ietilpst ražošanas apgabalā, kuru Institut national de l’origine et de la qualité [Valsts institūts izcelsmes un kvalitātes jautājumos] kompetentās valsts komitejas sanāksmē apstiprinājis 2021. gada 3. jūnijā.
Šis precizējums vienoto dokumentu neietekmē.
2.
Vīndārzā izmantotās vīnogu šķirnes Specifikācijas I nodaļas V iedaļas 1. punktā “Vīndārzā izmantotās vīnogu šķirnes” ir papildināts papildšķirņu saraksts. — Attiecībā uz sarkanvīniem un sārtvīniem: — pievienotas šķirnes “Rousseli Rs” un “Caladoc N”, kuru īpatsvars nedrīkst pārsniegt 10 % no izmantotajām vīnogu šķirnēm; — ir noteikts, ka šķirņu “Agiorgitiko N”, “Calabrese N”, “Moschofilero Rs”, “Verdejo B” un “Xinomavro N” īpatsvars nedrīkst pārsniegt 5 % no izmantotajām vīnogu šķirnēm un 10 % kupažētajos vīnos.
Ar šo nosaukumu apzīmēta vīna marķējumā šo šķirņu nosaukumus norādīt nedrīkst. — Attiecībā uz baltvīniem: pievienota šķirne “Verdejo B”.
Šīs šķirnes īpatsvars nedrīkst pārsniegt 5 % no izmantotajām vīnogu šķirnēm un 10 % kupažētajos vīnos.
Ar šo nosaukumu apzīmēta vīna marķējumā šīs šķirnes nosaukumu norādīt nedrīkst.
Minēto šķirņu iekļaušana ir viens no risinājumiem, ko šā nosaukuma vīna ražotāji ieviesuši, lai pielāgotos klimata pārmaiņām un samazinātu augu aizsardzības līdzekļu izmantošanu.
Šīs šķirnes, kas tiek iekļautas kā sekundāras šķirnes, atbilst nosaukuma vīnu profilam un nodrošina iespēju pielāgoties sausumam un sēnīšu slimībām.
Tās ļauj mazāk izmantot augu aizsardzības līdzekļus.
Pašreizējais vienotais dokuments tiek papildināts ar punktu “Vīna vīnogu sekundārās šķirnes”.
(1) OV L 9, 11.1.2019, 2. lpp.